Simon Tseko Nkoli (26 Novemba 1957 - 30 Novemba 1998) alikuwa mpinzani wa ubaguzi wa rangi, mdai haki za mashoga na mwanaharakati wa UKIMWI wa Afrika Kusini. Nkoli alizaliwa Soweto katika familia inayozungumza SeSotho. Alikulia kwenye shamba huko Free State na familia yake, baadaye ilihamia Sebokeng. Nkoli alikua mwanaharakati wa vijana dhidi ya ubaguzi wa rangi, akiwa na Baraza la Wanafunzi wa Afrika Kusini (COSAS) na United Democratic Front. Mnamo mwaka 1983, alijiunga na Chama cha Mashoga cha Afrika Kusini (kilichounganisha hasa Wazungu), kisha akaunda Kikundi cha Jumamosi, kikundi cha kwanza cha mashoga Weusi barani Afrika. Nkoli alihotubia mikutano ya hadhara ya kuunga mkono kugomewa kwa kodi za nyumba katika mitaa ya watu weusi. Mnamo mwaka 1984 alikamatwa akashtakiwa kutenda uhaini na kutishiwa na adhabu ya mauti pamoja na viongozi wengine 21 wa kisiasa katika Kesi ya Uhaini ya Delmas, ikiwa ni pamoja na Popo Molefe na Patrick Lekota, wote kwa pamoja wanajulikana kama Delmas 22. Aliachiliwa huru na kutolewa gerezani mnamo mwaka 1988. Kwa kuwa wazi kuliko hali yake ya mshoga akiwa mfungwa, alisaidia kubadilisha mtazamo wa African National Congress kwa haki za mashoga.